ПРОТОКОЛ № 38
от заседание на Комисията по
предотвратяване и установяване на конфликт на интереси и взаимодействие с Инспектората към Висшия съдебен съвет,
проведено на  14  октомври  2013 г.

Днес, 14 октомври 2013 г., понеделник, в сградата на Висшия съдебен съвет се проведе заседание на Комисията по предотвратяване и установяване на конфликт на интереси и взаимодействие с Инспектората към ВСС, в състав: 
		 ПРЕДСЕДАТЕЛ:		НЕЗАБРАВКА СТОЕВА
		           ЧЛЕНОВЕ: 		ВАСИЛ ПЕТРОВ
ГАЛИНА КАРАГЬОЗОВА
КАЛИН КАЛПАКЧИЕВ
ОТСЪСТВАЛИ: Няма. 

При разглеждането на материалите относно взаимодействието с Инспектората към ВСС няма представители на  Инспектората към ВСС. 

І. Взаимодействие с Инспектората към Висшия съдебен съвет:

1. ОТНОСНО: Обсъждане на проект на Анализ на съществуващата практика по приложението на чл. 9 от ЗСВ и предложение за методика по приложението на принципа за случайно разпределение на делата. 

КОМИСИЯТА ПО ПРЕДОТВРАТЯВАНЕ И УСТАНОВЯВАНЕ НА
КОНФЛИКТ НА ИНТЕРЕСИ И ВЗАИМОДЕЙСТВИЕ С
ИНСПЕКТОРАТА КЪМ ВИСШИЯ СЪДЕБЕН СЪВЕТ
Р Е Ш И:

1. Приема за сведение изготвения проект на Анализ на съществуващата практика по приложението на чл. 9 от ЗСВ и предложение за методика по приложението на принципа за случайно разпределение на делата.
2. По поставените в раздел Г. І. на материала въпроси, които следва да бъдат обсъдени преди одобрението на проекта на методика, комисията изразява следното становище:
2.1. С оглед структурните различия на съдилищата и Прокуратура на РБългария следва да се изготвят две отделни методики за прилагането на принципа за случайно разпределение на делата в тези органи на съдебната власт. На този етап предмет на обсъждане следва да бъде проекта на Методика по приложението на принципа за случайно разпределение на делата в съдилищата. В тази връзка, изготвеният материал следва да се преработи, като в отделна част се обособи предложение за проект на Методика по приложението на принципа за случайно разпределение на делата в съдилищата. Прилагането на принципа на чл. 9 от ЗСВ във Върховния административен съд и Върховния касационен съд следва да се урежда с утвърдени от ВСС правила, по предложение на административните ръководители на тези съдилища.
2.2. При определяне на групите дела, които да се заложат в програмния продукт за разпределение на делата на случаен принцип, да се ползват тези, разработени от Комисията по анализ и отчитане степента на натовареност на органите на съдебната власт.
3. При отсъствие на определен магистрат поради временна нетрудоспособност, командироване, ползване на платен или неплатен годишен отпуск, бременност, раждане, гледане на малко дете и т.н., същият следва да се изключи от програмата за разпределяне на делата за случаен принцип. Конкретният брой дни отсъствие, след които това изключение ще се прилага, следва да се подложи на обсъждане. Комисията счита, че след продължително отсъствие включването на магистратите в случайното разпределение на делата трябва да се извършва при автоматично изравняване на процента на тяхното натоварване със средния процент на натоварване на останалите магистрати за периода на отсъствието. Конкретният период на отсъствие, след който това изключение ще се прилага, следва да се подложи на обсъждане. 
4. При възникнала непреодолима пречка за участие на магистрат в насрочено съдебно заседание делото може да се преразпределя по един от следните начини, определен след обсъждане:
4.1. ръчно, чрез резолюция на административния ръководител или упълномощено от него лице;
4.2. чрез програмния продукт за случайно разпределение на делата;
4.3. чрез определяне на дежурен „съдия на разположение” за деня, седмицата или конкретен период от време, определен на случаен принцип;
5. От разпределението на делата и преписките с фактическа и правна сложност не следва да се изключват младшите магистрати.
6. Предлага на Главния прокурор на РБългария да се изработи и утвърди методика по приложението на принципа на случайно разпределение по досъдебните производства и преписките в Прокуратурата на РБългария, като методиката да бъде предложена за одобрение от ВСС. 
7. Текстът от Инструкцията за разпределението на делата в съдилищата съобразно случайния принцип по чл. 9 от ЗСВ, регламентиращ извършването на техническата дейност по разпределението на делата и работата с програмния продукт, е предмет на широка дискусия и обсъждане от страна на създадената с решение на ВСС работна група. 
8. Като точка от дневния ред за следващото заседание на комисията да се включи обсъждането на Проект на Методика по приложението на принципа за случайно разпределение на делата в съдилищата.
9. Като точка от дневния ред за следващото заседание на комисията да се включи обсъждането на предложение за проект на решение на ВСС в изпълнение на решение по протокол № 36/19.09.2013 г., т. 25 допълнителна. Същото да се включи и в дневния ред за заседанието на ВСС на 24.10.2013 г.

ПРЕДСЕДАТЕЛ НА КОМИСИЯ ПО
ПРЕДОТВРАТЯВАНЕ И УСТАНОВЯВАНЕ 
НА КОНФЛИКТ НА ИНТЕРЕСИ И
ВЗАИМОДЕЙСТВИЕ С ИНСПЕКТОРАТА 
КЪМ ВИСШИЯ СЪДЕБЕН СЪВЕТ:

НЕЗАБРАВКА СТОЕВА

Изготвил протокола:

И. Котева    ....................